b'\n_START_ARTICLE_\nErkki Haukioja\n_START_PARAGRAPH_\nErkki Arvo Juhani Haukioja (s. 14. hein\xc3\xa4kuuta 1941 Pori) on suomalainen ekologi ja emeritusprofessori._NEWLINE_Haukioja opiskeli Turun yliopistossa, josta h\xc3\xa4n valmistui luonnontieteiden kandidaatiksi 1965, filosofian kandidaatiksi 1968, lisensiaatiksi 1968 ja v\xc3\xa4itteli tohtoriksi 1970. V\xc3\xa4it\xc3\xb6skirjan aiheena oli pajusirkun pesyekoko. H\xc3\xa4n toimi Turun yliopiston el\xc3\xa4intieteen professorina 1980\xe2\x80\x932005. H\xc3\xa4n on ollut vierailevana tutkijana Australiassa, Kanadassa ja Yhdysvalloissa._NEWLINE_Haukiojan p\xc3\xa4\xc3\xa4asiallinen tutkimuskohde on ollut puita k\xc3\xa4ytt\xc3\xa4vien hy\xc3\xb6nteisten ja puiden vuorovaikutus. H\xc3\xa4n on toiminut Suomen Akatemian akatemiaprofessorina 1. elokuuta 1994 \xe2\x80\x93 31. hein\xc3\xa4kuuta 1999 ja 1. elokuuta 2000 \xe2\x80\x93 31. hein\xc3\xa4kuuta 2005._NEWLINE_Haukioja valittiin Suomalaisen Tiedeakatemian j\xc3\xa4seneksi vuonna 1981.'